
A szókincs szerepe és jelentősége óvodás korban. Nagycsoportos óvodások szókincsének vizsgálata.

Hivatásom a gyermekek fejlődésének segítése. Óvodapedagógus szakos hallgatóként korábbi tanulmányaim és végzettségeim arra sarkalltak, hogy szakdolgozatomban a beszéd és az anyanyelvi fejlesztés témájával foglalkozzak.
Dolgozatommal elsődleges célom rávilágítani a nyelvi és kommunikációs kompetencia szókincs szegmensének jelentőségére és annak fejlesztési kihívásaira óvodás korban. Célom továbbá, hogy hangsúlyozzam a szókincs szerepét az óvoda-iskola átmenetben, illetve a kezdeti formális olvasás tanulás során. Munkám elméleti részében összegeztem azokat a ¬ dolgozat témáját tekintve ¬ legfontosabbnak ítélt fogalmakat és fókuszokat, melyek a hipotézisem alapjait képezik. Kutatásomban a szókincs minőségét, nagyságát vizsgálom az óvodai hiányzásokkal, az alacsony szocioökonómiai státusszal és a nemek közötti különbségekkel összefüggésben olyan községi óvodákban, ahol magas a hátrányos helyzetű családból származó gyermekek aránya. A legfőbb kutatási kérdés, hogy az előzőekben felsorolt tényezők, a hiányzások száma, a gyermekek családjának társadalmi helyzete, illetve a gyermek neme és az aktív szókincs tulajdonságai között van-e összefüggés.
A kutatás vizsgálati részében 50 nagycsoportos óvodás gyermeket vizsgáltam két pest vármegyei településen, Dányon és Valkón, a LAPP aktívszókincs vizsgálattal. A vizsgálat eredményeit részletesen elemeztem, majd hipotéziseim alátámasztása, vagy elvetése után olyan javaslatokat fogalmaztam meg, amelyek elősegítik az intézményekben a gyermekek aktív szókincsének fejlesztését.
Dolgozatom elkészítése során olyan korszerű elméleti tudásra tettem szert, amelyet a mindennapi gyakorlatba építve hasznosíthatok a későbbiekben. Pedagógiai módszereim bővültek, és reményeim szerint a két település köznevelési intézményeiben dolgozó pedagógusok hasznára válhatnak majd a későbbiekben.





